钦定古今图书集成/明伦汇编/氏族典/第171卷 > 《廖用贤尚友录》 > 班嗣
## 钦定古今图书集成/明伦汇编/氏族典/第171卷 > 《廖用贤尚友录》 > 班嗣

按《汉书叙传》：“斿有子曰嗣，显名当世。嗣虽修儒学，然
贵老、严之术。桓生欲借其书，嗣报曰：‘若夫严子者，绝
圣弃智，修生保真，清虚澹泊，归之自然，独师友造化，
而不为世俗所役者也。渔钓于一壑，则万物不奸其
志，栖迟于一丘，则天下不易其乐。不絓圣人之罔，不
齅骄君之饵，荡然肆志，谈者不得而名焉，故可贵也。
今吾子已贯仁义之羁绊，系名声之缰锁，伏周孔之
轨躅，驰颜闵之极摰，既系挛于世教矣，何用大道为
自眩曜？昔有学步于邯郸者，曾未得其髣髴，又复失
其故步，遂匍匐而归耳。恐似此类，故不进’。”嗣之行己，
持论如此。